L-UE qed tipprovdi mekkaniżmu lis-settur tagħha tat-trasport bl-ajru biex tkun żgurata l-kompetizzjoni ġusta ma' linji tal-ajru mhux tal-UE, li għandu jgħin ukoll biex tinżamm konnettività għolja madwar l-UE . Illum l-ambaxxaturi tal-istati membri approvaw il-ftehim proviżorju li ntlaħaq mal-Parlament Ewropew dwar din ir-riforma, li hija meqjusa bħala essenzjali għal settur ikkaratterizzat minn kompetizzjoni globali li qed tikber u li s'issa ma kellux għodda effettiva biex jindirizza prattiki kummerċjali inġusti. Finalment l-UE għandha għodda li taħdem biex tiżgura kompetizzjoni tajba fost il-linji tal-ajru kollha. Dan għandu jfisser ukoll nolijiet aktar baxxi u konnessjonijiet aħjar għal dawk kollha li jivvjaġġaw bl-ajruplan. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija, President tal-Kunsill Skont il-ftehim, ser tapplika proċedura unika biex tvara investigazzjonijiet u tiddeċiedi dwar kwalunkwe miżura ta' rimedju kemm għall-ftehimiet komprensivi tal-UE kif ukoll għall-ftehimiet bilaterali dwar it-trasport bl-ajru li l-pajjiżi tal-UE jkunu kkonkludew ma' pajjiżi mhux tal-UE. Il-Kummissjoni ser ikollha s-setgħa li tvara investigazzjoni u tieħu deċiżjoni dwar miżuri ta' rimedju jekk prattika li tfixkel il-kompetizzjoni tkun ikkawżat ħsara lil linja tal-ajru tal-UE jew tkun theddida ċara ta' ħsara. Fil-każ tal-aħħar, il-miżuri ta' rimedju mhumiex ser jidħlu fis-seħħ qabel ma t-theddid ikun żviluppa fi ħsara reali. Kwalunkwe miżura ta' rimedju – finanzjarja jew operazzjonali – ser tiġi adottata permezz ta' att ta' implimentazzjoni tal-Kummissjoni, iżda miżuri operazzjonali jkunu soġġetti għal proċedura aktar stretta. Ladarba jiġi adottat formalment, ir-regolament propost ser jissostitwixxi lil dak eżistenti, li għandu diversi nuqqasijiet u li qatt ma ntuża fil-prattika. Fil-livell internazzjonali, bħalissa m'hemm ebda qafas tal-Organizzazzjoni Dinjija tal-Kummerċ (WTO) jew tal-Organizzazzjoni tal-Avjazzjoni Ċivili Internazzjonali (ICAO) li jirregola l-kompetizzjoni fost it-trasportaturi bl-ajru. Proċedura u passi li jmiss Il-ftehim tal-20 ta' Novembru ġie approvat mil-laqgħa tal-ambaxxaturi fil-Kumitat tar-Rappreżentanti Permanenti tal-Kunsill. Wara li t-test maqbul jgħaddi mill-finalizzazzjoni ġuridika u lingwistika, irid jiġi adottat formalment, l-ewwel mill-Parlament u mbagħad mill-Kunsill. Wara l-adozzjoni, ir-regolament ser ikun ippubblikat fil-Ġurnal Uffiċjali tal-UE. Ser jidħol fis-seħħ għoxrin jum wara li jiġi ppubblikat. L-abbozz ta' regolament dwar is-salvagwardja tal-kompetizzjoni fit-trasport bl-ajru – test soġġett għal reviżjoni